•Arányosság

A javaslat megfelel az Európai Unióról szóló szerződés 5. cikkében meghatározott arányosság elvének. Amint az a finanszírozásról szóló rendeletre vonatkozó bizottsági javaslatot kísérő előzetes értékelésben megállapításra került, ez a rendelet nem lépi túl a korábbi kísérleti projekt és előkészítő intézkedés útján elért hatások fenntartásához szükséges mértéket. Az uniós finanszírozás két olyan jól beazonosított kedvezményezett részére javasolt, amelyek tevékenységeit, eredményeit és hatásait 2015-ben értékelték. A jelenlegi intézményi kereten belül az új finanszírozási megállapodások biztosítani fogják a szilárd, szigorú és megfelelő finanszírozás lebonyolítását a szakpolitikai célkitűzések elérése érdekében. A pénzügyi támogatás az Unió általános költségvetésére alkalmazandó pénzügyi szabályokról szóló, 2012. október 25-i 966/2012/EU, Euratom európai parlamenti és tanácsi rendelet, valamint az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet alkalmazási szabályairól szóló, 2012. október 29-i 1268/2012/EU felhatalmazáson alapuló bizottsági rendeletben megállapított feltételekkel összhangban nyújtandó.

•A jogi aktus típusának megválasztása

A 169. cikk (2) bekezdésének b) pontja alapján a jelen esetben alkalmazandó legmegfelelőbb jogi eszköz a rendelet a fogyasztók és egyéb végfelhasználók, valamint az érdekeiket képviselő érdekelt felek pénzügyi szolgáltatásokkal kapcsolatos uniós szakpolitikai döntéshozatalba való bevonását ösztönző egyes tevékenységeket támogató uniós program létrehozására.

3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

•A hatályos jogszabályok utólagos értékelése

Az utólagos értékelés alapján a Bizottság úgy véli, hogy a kísérleti projekt és az azt követő előkészítő intézkedés tekintetében meghatározott célkitűzéseket általában véve sikerült megvalósítani. A pénzügyi szakértelem európai központjának létrehozására irányuló általános célkitűzés a két kiegészítő szakértői központ létrejöttével teljesült. A két kedvezményezett által végrehajtott tevékenységek hozzájárultak ahhoz, hogy az európai döntéshozókhoz a pénzügyi szakemberek nézeteitől eltérő vélemények is eljuthattak abban az időszakban, és azok a szélesebb körű nyilvánosság előtt is ismertté válhattak. A Finance Watch és a Better Finance 2012 óta szoros kapcsolatban áll az uniós szakpolitikai döntéshozókkal, amit a különböző tárgyalásokon és a nemzeti vagy európai parlamentekben folytatott meghallgatásokon való részvételük is bizonyít. Számos kiadványban és konzultációra adott válaszban is rendelkezésre bocsátott megosztott szakértelmük lehetővé tette, hogy az eltérő vélemények is bekerülhessenek a nyilvános vitába. Végül mindkét szervezet hatékony kommunikációs kapacitást fejlesztett ki, ami lehetővé tette számukra tagjaik és a még szélesebb körű nyilvánosság tájékoztatását a pénzügyi ágazatot érintő kérdésekről. A Finance Watch és a Better Finance 2012 óta különböző szakpolitikai területen dolgozik és különböző közönségeket célzott meg, de tevékenységeik révén együttesen sikerült lefedniük az uniós pénzügy-politikai napirend legnagyobb részét.

A Finance Watch ezen uniós támogatásoknak köszönhetően jött létre, és 2012 és 2014 között 3,04 millió € összegű pénzügyi hozzájárulásban részesült. Az értékelésből kiderül, hogy felépítése, személyzete és tevékenységei jelentős szerepet töltenek be a kísérleti projekt és az előkészítő intézkedés célkitűzéseinek teljesítésében. A Finance Watch egyértelműen a válságot követő pénzügyi reform menetrendjére összpontosított, és az uniós politikai napirend jelentős részét lefedte 2012 és 2014 között. Az ebben az időszakban biztosított szakértelem (kutatási jelentések, konzultációkra adott válaszok, sajtóközlemények) általánosan elismert. Ami a kommunikációt illeti, a Finance Watch létrehozott erre a célra egy szakmai felhasználásra szánt honlapot, sikerült meglehetősen számottevő média-jelenlétet elérnie és 2012 óta minden évben két magas szintű konferenciát megszerveznie. A szervezet kevésbé volt hatékony a végfelhasználók, a fogyasztók pénzügyi ágazatot érintő uniós szakpolitikai döntéshozatalban való kapacitásának fokozása terén, ami a heterogén tagságnak tudható be (Brüsszelen kívül alacsony hatás). Éves költségvetése átlagosan 1,8 millió EUR-t tesz ki; tevékenységeinek végrehajtása érdekében forrásainak majdnem kétharmadát a magasan képzett személyzet (14 fő alkalmazott) felvételére fordítja. A szervezet költség/teljesítmény arányát (kiadványok, rendezvények és tárgyalások, kommunikáció) stabilnak értékelték a 2012 és 2014 közötti időszakra vonatkozóan.

A Better Finance három év alatt 0,9 millió EUR összegű működési támogatásban részesült. A szervezetnek sikerült megalakítania a pénzügyi szakértelmet tömörítő központot, amely elsősorban a magánbefektetők, az egyéni részvényesek, a megtakarításokkal rendelkezők és a pénzügyi szolgáltatások egyéb végfelhasználói érdekeire összpontosít, a tagságának összetételével és a korlátozott forrásokkal összhangban. A Better Finance felépítését, tagjait és tevékenységeit úgy értékelték, hogy konkrét szakpolitikai területeken megfelelnek a kísérleti projekt célkitűzéseinek. Titkársága azonban mérete folytán (5 fő személyzettel) nem hatékony, tekintve a pénzügyi szakértők korlátozott számát és az említett időszakban a stabil források megtartása terén tapasztalt nehézségeket. Az uniós szakpolitikai döntéshozatalra gyakorolt tényleges hatását illetően a szervezet hatékonynak bizonyult a brüsszeli székhelyű uniós szakpolitikai döntéshozókkal kapcsolatban számos konkrét kérdésben, és talán még több eredményt ért el az európai felügyeleti hatóságokkal kapcsolatban a másodlagos és harmadik szintű jogszabályokat illetően. Az uniós működési támogatásoknak köszönhetően a Better Finance eredményesen növelte kommunikációs potenciálját, létrehozott egy weboldalt és elkötelezett személyzetet foglalkoztat. Kutatómunkája elsősorban a nyugdíjakra összpontosított abban az időszakban.

2012 óta mindkét kedvezményezett tevékenységeit elszámolható költségeik 60 %-áig uniós támogatásokból finanszírozta, és továbbra is elsősorban uniós finanszírozástól függnek. A rendszeres kísérletek ellenére a Finance Watch-nak csak egyetlen másik stabil és jelentős donort, az Adessium Foundationt sikerült bevonzania, amelynek hozzájárulásáról 2016-ot követően nem érkezett megerősítés. A Finance Watch tagjai valószínűleg nem kárpótolják ezt a veszteséget. A helyzet még rosszabbnak tűnik a Better Finance esetében. A támogatáson kívül a szervezet számára egyik tagja az értékelés által érintett időszak során (2012–2014) számottevő és rendszeres hozzájárulást nyújtott. E hozzájárulás 2015. évi, jelentős mértékű csökkentése veszélyt jelenthet a Better Finance fenntarthatóságára.

Végül e kísérleti projekt és előkészítő intézkedés által megvalósult uniós hozzáadott értéket vizsgálva az értékelésből megállapítást nyert, hogy mindkét szervezet ténylegesen hozzáadott értéket teremtett a pénzügyi szolgáltatásokhoz kapcsolódó uniós szakpolitikai döntéshozatal számára. Uniós szinten kevés olyan szervezetet lehet találni, amely a fogyasztók általános érdekeit képviseli, és egyetlen olyan civil társadalmi szervezet sem létezik, amely különösen a pénzügyi szektorra és annak szabályozására összpontosítana. 2012 és 2014 között, az éves pályázati felhívások kapcsán nem jelentkezett egyetlen más szervezet sem a Finance Watch és a Better Finance alternatívájaként. Az értékelésből kiderült, hogy mindkét szervezet – fellépései révén – hozzáadott értéket nyújtott nemzeti tagjainak tevékenységeit illetően és olyan hasznot hozott az uniós végfelhasználóknak, amilyenre a nemzeti fogyasztóvédelmi csoportok nem képesek.

•Az érdekelt felekkel folytatott konzultációk

Az utólagos értékelés magában foglalt egy célzott konzultációt is, amely egy széles körben, az alább felsorolt valamennyi releváns érdekelt fél bevonásával végzett online felmérést és célzott interjúkat ölelt fel:

–A kedvezményezettek valamennyi tagja (szervezetek és egyének egyaránt)

–Számos politikai döntéshozó, ideértve az Európai Parlament tagjait (elsősorban európai parlamenti képviselők az ECON bizottságból), COM tisztviselők (FISMA és JUST Főigazgatóságtól), a három ESA képviselői és a nemzeti hatóságok képviselői

–Donorok, a kedvezményezettek egyéb támogatói

–Fogyasztóvédelmi szervezetek

–A banki ágazat képviselői

–Pénzügyi szakértők

–A pénzügyi ágazatba bevont agytrösztök